Ego Dei gratia N. magister Mormenti et Conuentus eiusdem Domus, uniuersis presentem paginam inspecturis notum facimus quod, cum nos deberemus Ecclesiae sancti Stephani Diuionensis pro Puteolo L minas bladi censuales annuatim reddendas apud Diuionem, talis inter nos et eamdem Ecclesiam, de assensu partium, facta est commutatio: quod Abbas et Conuentus eiusdem Ecclesiae dictum censum Puteoli qui erat LX minarum ipsumque Puteolum nobis dederunt in perpetuum et adquittauerunt et legitimam garantiam tam de ipso Puteolo quam de eodem censu nobis portare promiserunt: nos autem iamdictis Abbati et Ecclesiae sancti Stephani dedimus in perpetuum et concessimus omne tenementum quod habebamus apud Diuionem et in locis circumstantibus in uineis, in domibus, in pratis, in redditibus et in aliis quibuscumque rebus mobilibus et immobilibus et legitimam garantiam de iis omnibus praedicto Abbati et Ecclesiae in perpetuum portare promisimus et tenemur, et insuper pro melioratione eiusdem commutationis CXXC libras prouenienses dicto Abbati et Ecclesiae persoluimus: uenditionem quoque quam saepedictus Abbas et Ecclesia sancti Stephani Joanni Roser de supradicto tenemento fecerunt, cui etiam uenditioni ego Nicolaus magister Mormenti presens interfui, omnino approbauimus, laudauimus, itaque nec per nos nec per aliquam superpositam personam illud unquam poterimus reclamare. Actum est hoc anno gratiae M° CC°.